
Előszállás Nagyközség Önkormányzat Képviselő-testületének 
17/2014.(IX.30.) önkormányzati rendelet

a közterületek elnevezéséről, az elnevezés megváltoztatásáról, azok jelöléséről, és a számozás rendjéről

Előszállás Nagyközség Önkormányzatának Képviselő-testülete az Alaptörvény 32. cikk (2) bekezdésében biztosított eredeti jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, a 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el: 

I. FEJEZET
 1. A rendelet célja, hatálya
1.  § A rendelet célja, hogy egységesen szabályozza Előszállás nagyközség közigazgatási területén az utca, az út, a tér, a köz, stb. jellegű közterület (továbbiakban: utca), és a nagyobb területű összefüggő falurész, lakótelep, stb. (a továbbiakban: falurész), valamint a község tulajdonában álló közintézmények elnevezését, továbbá az utcanév- és házszámtábla elhelyezésének rendjét.
2. § A rendelet hatálya kiterjed Előszállás nagyközség bel- és külterületén lévő, illetve a későbbiekben keletkező
a.)   utca, falurész elnevezésére, továbbá
b.) lakóháznak (építési teleknek) és egyéb épületnek házszámtáblával, utcának utca névtáblával való jelölésére. 

2. Értelmező rendelkezések
 3. § E rendelet alkalmazásában:
1. Házszám: a belterületi ingatlanoknak (épületeknek és a beépítetlen telkeknek) a velük   
   érintkező közterület(ek)nek, utcára megállapított sorszáma, mely az ingatlan térbeli     
   beazonosítását szolgálja.
2. Közterület: az épített környezet alakításáról és védelméről szóló 1997. évi LXXVIII. törvény 2. § 13. pontjában meghatározott terület
3.  Közterületnév: a bel- és külterületi közutak és terek rendszerint út, utca, tér, park, köz, sétány, stb. utótagot tartalmazó neve, mely a földrajzi azonosítást és a tájékozódást szolgálja.
4.  Utcanévtábla: a közterületnek fizikai megjelenítésére szolgál.
5.  Védett közterületnév: város-, vagy helytörténeti értékű, emiatt megőrzésre érdemes   
     közterületi elnevezés. 

II. FEJEZET
1. A közterület-elnevezés általános szabályai
4. § (1) Minden közterületet el kell nevezni.
(2) Minden házszámnak valamely közterülethez kell tartoznia.
(3) Elágazó közterületeket áganként kell elnevezni.
(4) Ha a közterületet természetes személyről nevezik el, a teljes családi név mellett az utónév is az elnevezés részét képezi.
(5) Közterület neveként szám nem használható.
(6) A közigazgatási területen belül egy közterület elnevezés csak egyszer szerepelhet.

2. Hatásköri és eljárási szabályok
5. § (1) Az utcát, a falurészt – eltérő jogszabályi rendelkezés hiányában – a képviselő-testület nevezi el, valamint dönt az emléktábla elhelyezésekről.
(2) Az (1) bekezdésben meghatározott ügyekben a képviselő-testületi döntésre a polgár-mester tesz javaslatot.
(3) Új utca elnevezésére beépítésének megkezdése előtt, területének közterületként való bejegyzésével egyidejűleg kell javaslatot tenni.
(4) Az utca, településrész elnevezését, az emléktábla elhelyezését megelőzően a javaslatot az illetékes bizottságnak meg kell tárgyalnia. 

6. § (1) Az utca elnevezését, az elnevezés megváltoztatását, emléktábla elhelyezését az utcában lakók több mint fele, továbbá bármely, Előszállás nagyközségben működő civil szervezet kezdeményezheti az önkormányzatnál.
(2) Az utca nevének megállapításakor figyelemmel kell lenni annak a településen belüli elhelyezkedésére, a hagyományokra és a történelmi tényekre.
(3) Személyről történő elnevezés esetén utca csak elhunyt személyről nevezhető el, emléktábla csak elhunyt személynek állítható.
(4) Az utca nevét megváltoztatni csak különösen indokolt esetben lehet.
(5) Természetes személyekről történő névválasztásnál lehetőleg a településen született, vagy itt élt közismert emberek nevét kell felhasználni.
(6) Személyről közterületet elnevezni, annak halálát követő 5 év elteltével lehet. 
(7) A Képviselő-testület közvélemény-kutatás útján, közterület elnevezés tárgyában javaslatokat kérhet az érintett közterület lakosaitól, a településen működő civil szervezetektől, illetve a település teljes lakosságától.

III. FEJEZET
1.  Utcanévtábla szövege és elhelyezése
 7. § (1) Az utcanév-táblát az utca mindkét oldalán, az utca elején és végén, valamint az utca útkereszteződéseinél, minden sarokingatlanon el kell helyezni.
(2) Az utcanév-táblának az utca nevét kell tartalmaznia. 
8. § Terek, külterületi lakott helyek, az általánostól eltérő beépítettségű közterület utcanév-táblájának szövege, elhelyezése az előbbiektől eltérhet, illetve szükségszerűen több utca-névtábla is elhelyezhető. 
9. § Az ingatlan tulajdonosa (kezelője) az utcanévtábla elhelyezését tűrni köteles. 
10. § Az utcanévtábla elkészítésének költsége az önkormányzatot terheli. Elkészítéséről, el-helyezéséről, karbantartásáról és pótlásáról az önkormányzat gondoskodik 

IV. FEJEZET
1. Az ingatlanok számozása
11. § (1) A lakóházak, az egyéb épületek és az építési telkek házszámmal való ellátása a jegyző feladata, a házszámozás nyilvántartása a népesség-nyilvántartásé.
(2) A házszámozást új utca esetén annak keletkezésével, illetőleg a telekalakítás elrendelésével (engedélyezésével) egyidejűleg kell elvégezni.
12. § (1) Az ingatlan tulajdonosa köteles az ingatlant házszámtáblával ellátni.
(2) A házszámtábla beszerzéséről, kihelyezéséről, szükség szerinti cseréjéről, megrongálódása esetén pótlásáról és karbantartásáról az ingatlan tulajdonosa saját költségén köteles gondoskodni.
(3) A házszámtáblát épületen, kerítésen, ezek hiányában külön tartószerkezeten, közterületről jól látható módon kell elhelyezni.
(4) Saroktelek esetén a házszámtáblát azon az oldalon kell elhelyezni, amely közterületre az ingatlant számozták, függetlenül attól, hogy hol van az ingatlan főbejárata.

2. Házszámváltozás
13. § (1) A házszámok megváltoztatása hivatalból vagy kérelemre történhet. Kérelmet az nyújthat be, akinek a házszám megváltoztatásához jogos érdeke fűződik.
(2) Az ingatlan házszámának megváltoztatása különösen akkor indokolt, ha
a.) az ingatlan-nyilvántartásban nem szerepel az ingatlan házszáma, csak a helyrajzi száma, a közterületen több ingatlan azonos házszámmal szerepel az ingatlan-nyilvántartásban,
b.) az ingatlan házszáma téves,
c.) az ingatlan megosztására vagy egyesítésére kerül sor.
(3) Ha a közterületen több ingatlan azonos házszámmal rendelkezik, vagy az ingatlanok számozása hibás, illetve új házszám kerül megállapításra, akkor a közterületet érintő ingatlanokat a legkisebb érdeksérelemmel járó módon kell átszámozni.
(4) Ha a több önálló rendeltetési egységet magába foglaló ingatlanon belül lévő egységek házszáma hibás, követhetetlen illetve a beazonosítás körülményes, akkor az átszámozást a legkisebb érdeksérelemmel járó módon kell elvégezni. 

V. FEJEZET
Egyéb rendelkezések
 14. § (1) Közterületi névtáblát Előszállás Nagyközség Jegyzőjének hozzájárulása nélkül eltávolítani, megrongálni, eltakarni, vagy bármely más módon a tájékoztató jellegét megszüntetni tilos.
(2) A házszámok megállapítására, megváltoztatására vonatkozó eljárás rendjére a közigazgatási eljárás és szolgáltatás általános szabályairól szóló törvény rendelkezéseit kell alkalmazni.
(3) Azon ingatlantulajdonosok, akiknek ingatlanán e rendelet hatálybalépésekor a ház-számtábla hiányzik vagy nem látható, kötelesek azt e rendelet hatálybalépésétől számított 90 napon belül elhelyezni. 

VI. FEJEZET
Záró rendelkezések
15. § (1) Ez a rendelet 2014. október 1. napján lép hatályba.
 (2) E rendelet a hatálybalépést megelőző szabályok alapján megállapított közterület el-nevezések és házszámok érvényességét nem érinti.
Előszállás, 2014. szeptember 25. 
dr. Jenei Zsuzsanna jegyző 
[bookmark: _GoBack]                                                                             	            nevében és megbízásából:

Záradék: 
A rendelet 2014. szeptember 30. napján kihirdetésre került.
dr. Jenei Zsuzsanna jegyző 
                                                                               nevében és megbízásából:
  
	
	Győriné Tar Edit
        aljegyző



